钦定古今图书集成/明伦汇编/交谊典/第003卷 > 图书编 > 《与吕长悌绝交书》前人
## 钦定古今图书集成/明伦汇编/交谊典/第003卷 > 图书编 > 《与吕长悌绝交书》前人

康白：昔与足下年时相比，以故数面相亲。足下笃意，
遂成大好，由是许足下以至交，虽出处殊途，而欢爱
不衰也。及中间少知阿都志力开悟，每喜足下家复
有此弟，而阿都去年向我有言，诚忿足下意欲发举，
吾深抑之，亦自恃每谓足下不足迫之，故从吾言，间
令足下因其顺亲，盖惜足下门户，欲令彼此无恙也。
又足下许吾终不系都，以子父六人为誓，吾乃慨然
感足下重言，慰解都，都遂释然，不复兴意。足下阴自
阻疑，密表系都，先首服诬都。此为都故信，吾又无言。
何意足下包藏祸心耶？都之含忍足下，实由吾言。今
都获罪，吾为负之，吾之负都，由足下之负我也。怅然
失图，复何言哉！若此无心，复与足下交矣。古之君子。
绝交不出丑言。从此别矣。临别恨恨。嵇康《白》